CELEX: 32012D0020
Language: sk
Date: 2012-01-06 00:00:00
Title: 2012/20/EÚ: Rozhodnutie Komisie zo 6. januára 2012 , ktorým sa stanovujú pravidlá a postupy týkajúce sa expertov v oblasti národných účtov, ktorí pomáhajú Komisii v súlade s nariadením Rady (ES) č. 479/2009 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva [oznámené pod číslom K(2011) 9973]

10.1.2012   
            
            
               SK
            
            
               Úradný vestník Európskej únie
            
            
               L 6/10
            
         ROZHODNUTIE KOMISIE
   zo 6. januára 2012,
   ktorým sa stanovujú pravidlá a postupy týkajúce sa expertov v oblasti národných účtov, ktorí pomáhajú Komisii v súlade s nariadením Rady (ES) č. 479/2009 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva
   [oznámené pod číslom K(2011) 9973]
   (2012/20/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 479/2009 z 25. mája 2009 o uplatňovaní Protokolu o postupe pri nadmernom schodku, ktorý tvorí prílohu k Zmluve o založení Európskeho spoločenstva (1), a najmä na jeho článok 12 ods. 1,
   keďže:
   
               (1)
            
            
               Nariadením (ES) č. 479/2009 sa od Komisie (Eurostatu) vyžaduje, aby posúdila kvalitu údajov, ktoré sa majú použiť v prípade postupu pri nadmernom deficite (EDP – excessive deficit procedure), okrem iného aj vo forme metodických návštev. Pri uskutočňovaní takýchto návštev by Komisii (Eurostatu) mohli pomáhať experti v oblasti národných účtov.
            
         
               (2)
            
            
               Je potrebné stanoviť pravidlá a postupy výberu expertov, pričom sa zohľadní primerané rozdelenie expertov z členských štátov a ich primeraná rotácia medzi členskými štátmi, ich pracovné podmienky a finančné podrobnosti,
            
         PRIJALA TOTO ROZHODNUTIE:
   Článok 1
   Pravidlá a postupy výberu expertov v oblasti národných účtov, ktorí majú pomáhať Komisii (Eurostatu) pri návštevách členských štátov podľa článku 12 ods. 1 nariadenia (ES) č. 479/2009, ich pracovné podmienky a rozdelenie nákladov na takéto návštevy medzi Komisiu a vnútroštátny orgán experta zodpovedný za podávanie správ o postupe pri nadmernom deficite sú stanovené v prílohe k tomuto rozhodnutiu.
   Článok 2
   Toto rozhodnutie sa uplatňuje na pomoc uvedenú v článku 12 ods. 1 nariadenia (ES) č. 479/2009, ktorá sa poskytuje od 1. januára 2012.
   Článok 3
   Toto rozhodnutie je určené členským štátom.
   
      V Bruseli 6. januára 2012
      
         
            Za Komisiu
         
         Algirdas ŠEMETA
         
            člen Komisie
         
      
   
   
      (1)  Ú. v. EÚ L 145, 10.6.2009, s. 1.
   
      PRÍLOHA
      1.   Zoznam expertov v oblasti národných účtov
      
      Komisia (Eurostat) vypracuje zoznam expertov v oblasti národných účtov na základe návrhov, ktoré jej zašlú vnútroštátne orgány zodpovedné za podávanie správ o postupe pri nadmernom deficite (ďalej len „EDP“). Zoznam sa pravidelne aktualizuje.
      2.   Vymedzenie pojmu expert v oblasti národných účtov
      
      Experti v oblasti národných účtov sú špecializovaní na podávanie správ a štatistiku v rámci EDP. Podporujú expertov Komisie v oblasti EDP, ktorí uskutočňujú návštevy členského štátu. Pri vykonávaní svojich úloh experti v oblasti národných účtov poskytujú nezávislú expertízu a nezastupujú názory svojho členského štátu.
      3.   Výber expertov
      
      Komisia (Eurostat) vyberie pre mimoriadne návštevy, ak to považuje za potrebné, jedného alebo viacerých národných expertov, ktorí pri návšteve sprevádzajú jej vlastných expertov. Experti sa vyberajú zo zoznamu takým spôsobom, že ten istý expert môže uskutočniť návštevu najviac trikrát v priebehu troch rokov.
      4.   Úhrada nákladov vnútroštátneho orgánu zodpovedného za podávanie správ o EDP
      
      Suma, ktorá sa má zaplatiť ako úhrada cestovných nákladov, denný príspevok na ubytovanie a denný paušálny príspevok, sa vypočíta v súlade s rozhodnutím Komisie z 5. decembra 2007 o pravidlách úhrady výdavkov osôb mimo Komisie, ktorí sú pozvaní na zasadnutia ako experti (1).
      5.   Dôvernosť
      
      Pred návštevou sa od sprevádzajúceho experta vyžaduje, aby podpísal vyhlásenie o dôvernosti, pokiaľ ide o obsah, časový harmonogram a praktickú organizáciu návštevy.
      
         (1)  K(2007) 5858.